钦定古今图书集成/明伦汇编/官常典/第562卷 > 柳公绰
## 钦定古今图书集成/明伦汇编/官常典/第562卷 > 柳公绰

按《唐书》本传：“公绰，字宽，京兆华原人。始生三日，伯父
子华曰：‘兴吾门者，此儿也’。因小字起之。幼孝友，性质
严重，起居皆有礼法。属文典正，不读非圣书。举贤良
方正，直言极谏，补校书郎。间一年，再登其科，授渭南
尉。岁歉馑，其家虽给，而每饭不过一器，岁丰乃复。或
问之，答曰：‘四方病饥，独能饱乎’？累迁开州刺史，地接”
夷落，寇常逼其城。吏曰：“兵力不能制，愿以右职署渠
帅。”公绰曰：“若同恶耶？何可挠法？”立诛之，寇亦引去。迁
侍御史、吏部员外郎。时武元衡节度剑南，与裴度俱
为判官，尤相引重，召为吏部郎中。宪宗喜武功，且数
出游畋，公绰奏《太医箴》以讽曰：“天布寒暑，不私于人。
品类既一，高卑以均。人谨好爱，能保其身。”清静无瑕，
辉光以新。寒暑满天地，浃肌肤于外；好爱在耳目，诱
心知于内。端洁为堤，奔射犹败。气行无闲，隙不在大。
谓天高矣，氛蒙晦之。谓地厚矣，横流溃之。饮食资身，
过则生患；衣服称德，侈则生慢。唯过与侈，心必随之。
气与心流，疾乃伺之。畋游恣乐，流情荡志。驰骋劳形，
叱吒伤气。不养其外，“前修所忌。人乘气生，嗜欲以萌，
气离有患，气完则成。巧必丧真，智实诱情。医之上者，
理于未然。患居虑后，防处事先，心静乐行，体和道全，
克施万物，以享亿年。圣人在上，各有攸处。臣司太医，
敢告诸御。”天子高其才，遣使谓曰：“卿言气行无间隙，
不在大，爱朕深者，当置之坐隅。”逾月，拜御史中丞。公
绰本与裴垍善，李吉甫复当国，出为湖南观察使，以
地卑湿不可迎养，求分司东都，不听。后徙鄂岳观察
使。时方讨吴元济，诏发鄂岳卒五千，隶安州刺史李
听。公绰曰：“朝廷谓吾儒生不知兵耶？”即请自行，许之。
引兵渡江，抵安州，听以军礼迎谒，公绰谓曰：“公所以
属鞬负弩，岂非兵事耶？若褫戎容，则两郡守耳，何所
统壹哉？以公世将晓兵，吾且欲署职，以兵法从事。”听
曰：“唯命。”即以都知兵马使、中军先锋、行营都虞候三
牒授之，选兵六千属焉，戒诸校曰：“行营事一决都将。”
听被用畏威，遂尽力，当时服其知权。军出，公绰数省
问其家，疾病生死，厚给之，妇人傲荡者，沈之江。军中
感服曰：“中丞为我知家事，敢不死战！”故鄂军每战辄
克。元和十一年，为李道古代还，除给事中。李师道平遣宣谕郓州，复命拜京兆尹。方赴府，有神策校乘马
不避者，即时榜死。帝怒其专杀。公绰曰：“此非独试臣，
乃轻陛下法。”帝曰：“既死不以闻，可乎？”公绰曰：“臣不当
奏。在市死，职金吾；在坊死，职左右巡使。”帝乃解。以母
丧去官，服除，为刑部侍郎，领盐铁转运使，转兵部、兼
御史大夫。长庆元年，复为京兆尹。时幽、镇用兵，补置
诸将，使驿系道。公绰奏曰：“比馆递匮乏，驿置多缺。敕
使衣绯紫者所乘至三四十骑，黄绿者不下十数。吏
不得视券，随口辄供。驿马，尽乃掠夺。民马怨嗟惊扰，
行李殆绝。请著定限，以息其弊。”有诏中书条检定数，
由是吏得纾罪。宦官共恶，疾之。改吏部侍郎，迁御史
大夫。韩弘病，自河中还，诏百官问疾，弘遣子辞不能
见。公绰谓曰：“上使百司省候，是谓异礼，宜力疾以见
公卿，安可卧令子姓传言耶？”弘惧，挟扶以出。改礼部
尚书，以祖讳换左丞。俄检校户部尚书、山南东道节
度使。行部至邓县，吏有纳贿舞文二人，同系狱，县令
以公绰素持法，谓必杀贪者。公绰判曰：“赃吏犯法，法
在；奸吏坏法，法亡。”诛舞文者。其厩马害圉人，公绰杀
之。或言良马可爱，曰：“安有良马而害人乎？”宝历元年，
就迁检校左仆射。牛僧孺罢政事，为武昌节度使，公
绰具军容伏谒，左右谏止之，答曰：“奇章始去台宰方
镇，重宰相，所以尊朝廷也。”有道士献丹药，问所从来，
曰：“自蓟门。”时朱克融方叛，遽曰：“惜哉，药自贼境来，虽
验何益？”即弃药而逐道士。入为刑部尚书，俄拜邠宁
节度使。先是，神策诸镇列屯部中，不听本道节制，故
卤得窥间。公绰论所宜，因诏屯营缓急，悉受节度。复
为刑部尚书。京兆狱有姑鞭妇至死者，府欲杀之，公
绰曰：“尊殴卑，非斗也。且子在以妻，而戮其母，不顺。”遂
减论。太和四年，为河东节度。遭岁恶，撙节用度，辍宴
饮，衣食与士卒均。北卤，遣梅禄将军李畅以马万匹
来市，所过皆厚劳饬兵以防袭夺。至太原，公绰独使
牙将单骑劳问，待以至意。辟牙门，令译官引谒，宴不
加常。畅德之，出涕，徐驱道中，不妄驰猎。陉北有沙陁
部，勇武喜斗，为九姓六州所畏。公绰召其酋朱邪执
宜治废栅十一，募兵三千，留屯塞二。其妻母来太原
者，令夫人饮食问遗之。沙陀感恩，故悉力保障。以病
乞代，授兵部尚书，不任朝请。忽顾左右，召故吏韦长，
众谓属诿以家事。及长至，乃曰：“为我白宰相，徐州专
杀李，听亲吏，非用高”瑀不能安，因瞑目不复语。后二
日卒，年六十八。赠太子太保，谥曰元。公绰居丧毁慕，
三年不澡沐。事后母薛谨甚，虽姻属不知非薛所生。
外兄薛宫早卒，为育其女嫁之。尝曰：“吾莅官未尝以
私喜怒加于人，子孙其昌乎！”与钱征、蒋乂、杜元颖、薛
存诚善，取士如许康佐、郑朗、卢简辞、崔玙、夏侯孜、李
拭、韦长皆知名显贵云。子仲郢。